ועדת הכספים, כנסת 18, פרוטוקול מספר 219, 2009-12-01 12:25

משה גפני: אני פותח את ישיבת ועדת הכספים.

משה גפני: אנחנו דנים בהצעת חוק לעידוד השקעות הון (תיקון מס' 67) (הקלות במס לבניין חדש להשכרה), התש"ע-2009.

משה גפני: אנחנו הסכמנו, חברי הכנסת המציעים – חבר הכנסת ציון פיניאן, חבר הכנסת יעקב אדרי ואנכי – ליחידים ואנחנו הסכמנו ל-21 אחוזים.

משה גפני: לאחר ההצבעה בקריאה הראשונה על 21 אחוזים, אנחנו מבקשים להפחית את זה ליחידים.

משה גפני: אנחנו מבקשים להפחית את זה ל-20 אחוזים ליחידים.

מיכל דויטש הנר: בהנחה שלא יהיה שום שינוי נוסף בהצעת החוק כפי שסוכמה עם הממשלה בקריאה הקודמת, קיבלתי אישור להסכים.

משה גפני: אתם באתם בדברים?

מיכל דויטש הנר: כן.

מיכל דויטש הנר: אנחנו באנו בדברים ונפגשנו.

מיכל דויטש הנר: הבהרנו את עמדתנו המקצועית לגבי שתי סוגיות שעלו כאשר הסוגיה הראשונה הייתה שיעורי המס ועל זה לא דיברנו אלא הם רק הציגו את עמדתם.

מיכל דויטש הנר: כלומר, לא אמרנו מה עמדתנו.

מיכל דויטש הנר: חשבנו שזה ייסגר יותר ברמה של מנהל רשות המסים.

מיכל דויטש הנר: שתי סוגיות מקצועיות נוספות נדונו ואני חושבת שנתנו תשובות טובות.

מיכל דויטש הנר: לגבי שימור המס ההיסטורי, זה מנוגד עקרונית למהלך שלנו לבטל את כל שיעורי המס ההיסטוריים כאשר במיוחד אנחנו חושבים על סיטואציה שממילא נמכרת מיד מחצית ואז הוויתור של המס ההיסטורי, אם בכלל, הוא רק על המחצית שצריך להמשיך להשכיר במשך עוד חמש שנים.

מיכל דויטש הנר: לגבי המע"מ, מדובר בעלות תקציבית שאנחנו לא לקחנו אותה בחשבון ואנחנו לא רוצים לקחת אותה בחשבון במסגרת הצעת החוק הזאת שמובאת באישור הממשלה.

יעקב אדרי: אנחנו לא מסכימים לאי ההסכמה שלהם.

אהרון נדב: אנחנו נעשה את זה בקצרה ואנחנו גם ננסה להיות פרקטיים כדי לרבע את המעגל.

אהרון נדב: היו ארבעה סוגיות כאשר אחת מהן היא שיעורי המס ואני מבין ממה שנאמר כאן שהכיוון כנראה יהיה 20 אחוזים.

אהרון נדב: יש סוגיה אחת של מס שבח, העברה לחברה, וכאן אנחנו קיבלנו גם מעורכת הדין הנר דויטש וגם ממאיר אסולין מרשות המסים הבטחה שתצא הוראת ביצוע מתאימה שתבהיר שאפשר יהיה לעשות את המהלך שאנחנו ביקשנו לעשות אבל בשני שלבים והם לא יטענו לעסקה מלאכותית או לאיזשהו תכנון מס לא ראוי.

אהרון נדב: אני רוצה לקוות שכך יהיה.

אהרון נדב: הכוונה שרשות המסים תאשר להעביר את הקרקע לחברה, לא כמלאי עסקי, וזה פטור ממס לאור סעיף 70 לחוק מס שבח, לחוק מיסוי מקרקעין, ואחר כך להעביר חלק מזה למלאי ולא יאמרו שאלה שני שלבים של אותו הדבר.

אהרון נדב: גם המעבר למלאי יהיה פטור ממס מכוח סעיף 5 לחוק מיסוי מקרקעין.

אהרון נדב: נשארו שתי סוגיות – האחת, חוק מע"מ, והשנייה, שיעור המס המיטיב שיש היום על קרקע ותיקה כאשר אומרים למישהו שמייעד את הקרקע לפרוייקט לבנייה להשכרה שיוותר על ההקלות שיש לו היום במס.

אהרון נדב: אני רוצה לומר משהו בנושא.

אהרון נדב: בוודאי למע"מ יש עלות מבחינת היזם.

אהרון נדב: המטרה של הוועדה, של הממשלה, היא לאפשר שפרוייקטים כאלה יצאו.

אהרון נדב: להקטין את הנטל שצריך יזם היום לשלם כי הרי כל עסקה כזאת של בנייה להשכרה בסופו של דבר היא עסקה פיננסית כאשר שמים את הקרקע, משקיעים כספים ומקווים לתשואה לאורך זמן.

אהרון נדב: כאשר אנחנו לוקחים ומקדימים הוצאת מס, כאשר אנחנו אומרים לו כבר ביום הראשון, עוד לפני שהוא בנה בלוק אחד, שהוא צריך לשלם מע"מ מלא על הקרקע, בשלב ההתארגנות לקראת זה, כמובן שזאת עלות שקשה, אם לא בלתי אפשרי, למצוא בנק שיממן אותה.

אהרון נדב: לשלם את המע"מ עוד לפני שבנינו, בוודאי ובוודאי עוד לפני התשואה כי התשואה תגיע רק לאורך השנים הרבות של ההשכרה.

אהרון נדב: אנחנו קיימנו דיון עם נציגי רשות המסים ואני חושב שסך הכל הדיון היה יעיל ובו שני הצדדים הציגו את עמדותיהם.

אהרון נדב: בוודאי הועלו השיקולים הרוחביים של רשות המסים, שגם אותם היא צריכה לשקול בסיפור הזה.

אהרון נדב: כדי לרבע את המעגל וכדי לא לנטרל או לבטל פרוייקטים שיכולים לצאת, של בנייה להשכרה, אנחנו אמרנו להם שאת כל אותם שיקולים רוחביים של לא לתת פטור אחד ואחרים יבואו לקבל פטורים דומים או ינסו לקבל פטורים דומים, אנחנו מסוגלים להבין ולכן נעשה את הדבר הבא: כאשר אנחנו מתארגנים ומייחדים את הקרקע לצורך העניין, יהיה אירוע מס אבל תשלום המס לא יהיה ביום הראשון או לפני היום הראשון אלא תשלום המס יידחה עד למועד שאנחנו ניפגש עם הכסף כי לא יהיה לנו מי שיממן את הפרוייקטים האלה.

משה גפני: ברור.

משה גפני: תודה.

מיכל דויטש הנר: דיברתי על זה עם האנשים הרלוונטיים ברשות ומנהל הרשות ביקש שכל נושא דחיות המס, למעט מה שנמצא היום בסעיף 51 לחוק מיסוי מקרקעין, לא ייפרץ.

מיכל דויטש הנר: יש לנו הרבה בעיות של דחיית מס, אירועים שהם לכאורה אירועי התארגנות, ואנחנו מטפלים בהם כאשר לפעמים אנחנו דוחים, לרבות ריבית והפרשי הצמדה נניח בקרנות השקעה בנדל"ן ובכל מיני עניינים כאשר יש טיפול נקודתי.

מיכל דויטש הנר: מבחינת תיקון חקיקה, אנחנו מבקשים לא לעשות את זה.

משה גפני: תקריאי את החוק.

שגית אפיק: יש הערה אחת.

שגית אפיק: הוספנו בקריאה הראשונה הוראה האומרת ש"בניינים חדשים להשכרה שאושרו ערב תחילתו של חוק זה".

שגית אפיק: כלומר, לפי פרק שביעי (1) שהיה בתוקף עד 2006, החוק הזה לא יגרע מה זכויות שהיו להם.

שגית אפיק: כלומר, אם הוא אושר כבר, הוא לא יצטרך לגשת ולבקש אישור חדש.

שגית אפיק: השאלה היא מה שיעורי המס שיחולו עליו החל מכניסתו לגדר החוק הזה.

מיכל דויטש הנר: מ-2009.

שגית אפיק: השיעורים המופחתים שאנחנו מפחיתים עכשיו ייכנסו.

משה גפני: יקבלו.

שגית אפיק: גם מי שאושר.

משה גפני: תקריאי את החוק.

שגית אפיק: הצעת חוק לעידוד השקעות הון (תיקון מס' 67) (הקלות במס לבניין חדש להשכרה), התש"ע-2009.

שגית אפיק: 1.

שגית אפיק: תיקון סעיף 53א בחוק לעידוד השקעות הון, התשי"ט-1959 (להלן – החוק העיקרי), בסעיף 53א(א), במקום פסקאות (3א), (3ב) ו-(3ג) יבוא: "(3א) "בניין חדש להשכרה" – בניין להשכרה שמתקיים בו גם אחד מאלה: (1) הוא אושר החל ביום הקובע.

שגית אפיק: (2) הוא אושר לפני היום הקובע והושכר לראשונה אחרי היום האמור.

שגית אפיק: (3) החלק המושכר בבניין הושכר לראשונה לפני היום הקובע לתקופה שלא פחתה מחמש שנים, ואחרי היום הקובע ובתום התקופה כאמור, הושכר, כולו או חלקו, אך לא פחות ממחצית שטחו, לתקופת השכרה נוספת שלא פחתה מחמש שנים.

שגית אפיק: (3ב) "היום הקובע" – ה' בטבת התשס"ט (1 בינואר 2009)".

שגית אפיק: 2.

שגית אפיק: תיקון סעיף 53ב בסעיף 53ב(ב) לחוק העיקרי, אחרי "ועד תום שנת המס 2006", יבוא "וכן בעליו של בניין חדש להשכרה".

שגית אפיק: 3.

שגית אפיק: תיקון סעיף 53ג בסעיף 53ג לחוק העיקרי - (1) בסעיף קטן (א), אחרי "ועד תום שנת המס 2006", יבוא "ולגבי בניין חדש להשכרה".

שגית אפיק: (2) בסעיף קטן (ב1) - (1) בפסקה (1), במקום "18 אחוזים", יבוא "11 אחוזים".

שגית אפיק: (2) בפסקה (3) במקום "25 אחוזים" יבוא "20 אחוזים".

שגית אפיק: 4.

שגית אפיק: תחולה הטבות במס לפי סעיף 53ג לחוק העיקרי, כנוסחו בחוק זה, יחולו על הכנסה כאמור באותו סעיף שהופקה בשנת המס 2009 ואילך.

שגית אפיק: 5.

שגית אפיק: שמירת דינים הוראות חוק זה, אין בהן כדי לגרוע מהוראות שחלו על בניין חדש להשכרה ערב תחילתו של חוק זה.

משה גפני: אנחנו מצביעים על הצעת החוק לקריאה שנייה ושלישית.

משה גפני: ה צ ב ע ה אושר פה אחד

אשדר שוחט: אדוני היושב ראש, אני מבקש להזכיר לך שבדיון הקודם אפשרת להם מועד של שבוע וכמה ימים לשבת אתנו.

אשדר שוחט: אני מאוד מכבד ומעריך את זה שרשות המסים ישבה אתנו וישבנו לדיון במשך שעתיים.

אשדר שוחט: אנחנו למעשה הגענו לכאן היום אחרי שישבנו אתם ואת ההטבות אנחנו מקבלים כרגע כאן.

אשדר שוחט: אנחנו מברכים על החוק הזה ובירכתי עליו גם בפעם הקודמת.

אשדר שוחט: אני חושב שהחוק הזה, אם אנחנו לא נדון בארבעת הסעיפים, בהסתייגויות שיש לנו, לאחר שתאשרו את החוק הזה, החוק הזה באיזשהו מקום יקשה על דיור להשכרה.

אשדר שוחט: אני לא רוצה להיות נביא ולא בן נביא.

אשדר שוחט: הדברים שכתבנו כתובים שחור על גבי לבן.

אשדר שוחט: אני מציע שתנחה או שזה יהיה בהוראה או בהנחיה או בעידודך שרשות המסים תשב אתנו על שלושת ההסתייגויות - הסתייגות אחת פתרתם כי ירדתם מ-21 אחוזים ל-20 אחוזים – במהלך שלושת החודשים הבאים על מנת להביא את שלושת הנושאים האלה לאיזושהי מערכת איזונים או לעשות דבר נכון יותר אתו אנחנו יכולים לחיות.

משה גפני: בסדר.

משה גפני: אני אבקש זאת.

משה גפני: בקשתך התקבלה.

משה גפני: אני אבוא בדברים עם רשות המסים.

משה גפני: אתם תצטרכו מישהו שעוסק בעניין של מיסוי בכלל, מאחר שיש כאן מתווה שלם.

משה גפני: אני אדבר אתם יפה.

משה גפני: תודה רבה.

משה גפני: החוק אושר לקריאה שנייה ושלישית.

משה גפני: הישיבה נעולה.